Dalsland
Store norske leksikon,Geografi,Verdens geografi,Europa,Sveriges geografi
Dalsland, landskap i Sverige, i Götaland ved vestbredden av Vänern. Dalsland grenser i vest til Norge og Bohuslän, i nord til Värmland og i sør til Västergötland. Størstedelen av landskapet ligger innenfor Västra Götalands län, mindre deler i tilliggende län; 3708 km2 med 50 593 innbyggere (2018).
Natur I sørøst ved Vänern ligger den fruktbare Dalboslätten. For øvrig er landskapet mer kupert, men når ikke noe sted opp i 300 moh., unntatt Baljåsen (301 moh.) i nord. Dalsland har mange innsjøer, de største er Stora Le og Lelång, som er forbundet med Vänern ved Dalslands kanal. Berggrunnen består av prekambriske bergarter, særlig gneis, i midtre og sørøstre del finnes restene av en mektig serie av sedimenter og lavaer (Dalformasjonen). Omtrent halvparten av landarealet er skog. Befolkning Dalsland har over lang tid vært et fraflyttingsområde. Utvandringen var på slutten av 1800-tallet betydelig, særlig til Amerika og Norge. Folketallet var i 1868 85 000. Største tettsted er Åmål. Næringsliv De viktigste næringsgrenene er jord- og skogbruk, trevare- og treforedlingsindustri. Eksterne lenker Guide til Dalsland